กรมการแพทย์ ประกาศเลื่อนงาน ’วิ่ง’ โลกไร้มะเร็ง เลี่ยงผลกระทบจากฝุ่นละอองขนาดเล็ก PM 2.5
กรมการแพทย์ ได้ออกแถลงการณ์เลื่อนงาน "วิ่งทั่วไทย เพื่อโลกไร้มะเร็ง" ของสนามพุทธมณฑลจังหวัดนครปฐม และสระเก็บน้ำพระราม 9 อำเภอธัญบุรี จังหวัดปทุมธานี ซึ่งงานดังกล่าวเป็นงานที่ที่จัดโดย สถาบันมะเร็งแห่งชาติ และโรงพยาบาลมะเร็งภูมิภาค ทั้ง 8 แห่ง ในวันที่ 3 กุมภาพันธ์ 2562 เวลา 05.00 น. สนาม 8 จังหวัด เพื่อเป็นกิจกรรมส่งเสริมการออกกำลังกายเนื่องในการรณรงค์ 4 กุมภาพันธ์ วันมะเร็งโลก แต่เนื่องจากปัญหาสภาวะอากาศในบริเวณพื้นที่พุทธมณฑล จ.นครปฐม และสระเก็บน้ำพระรามเก้า อ.ธัญบุรี จ.ปทุมธานี มีค่า AQI และPM 2.5 สูงเกินมาตรฐาน โดยเฉพาะอย่างยิ่งในช่วงเวลาเช้ามืดมาตลอด ระหว่างวันที่ 28 -31 มกราคม 2562 ซึ่งจะส่งผลกระทบต่อสุขภาพของนักวิ่งที่เข้าร่วมกิจกรรมคณะกรรมการอำนวยการจัดกิจกรรมรณรงค์ "วิ่งทั่วไทย เพื่อโลกไร้มะเร็ง" จึงขอประกาศเลื่อนการจัดงานวิ่งดังกล่าวใน 2 สนาม คือ พุทธมณฑล และปทุมธานี ออกไปก่อน จนกว่าสภาพอากาศจะดีขึ้น ทางผู้จัดงานจะแจ้งวัน เวลา ที่จะจัดงานใหม่ให้ทราบภายหลัง รายละเอียดเพิ่มเติมได้ที่ www.runlah.com        อย่างไรก็ตาม สำหรับอีก 6 จังหวัดที่เหลือยังคงจัดกิจกรรมวิ่งได้เหมือนเดิมตามกำหนดการ คือ จ.ลำปาง อุดรธานี อุบลราชธานี ลพบุรี ชลบุรี และสุราษฎร์ธานี